Školský poriadok školského internátu
Legislatívne zabezpečenie výchovy, vzdelávania, ubytovania a stravovania žiakov stredných škôl v školských internátoch (ďalej len ŠI) vychádza z ustanovenia §7 zákona NR SR č. 245/2008 Z.z. o školských zariadeniach v znení neskorších predpisov.

Tento školský poriadok je súčasťou školského poriadku Strednej odbornej školy technickej a ekonomickej Jozefa Szakkayho – Szakkay József  Műszaki és Közgazdasági Szakközépiskola, Grešákova 1, Košice, a v plnom rozsahu platí aj pre ubytovaných žiakov z iných stredných škôl.

Všeobecné ustanovenia
Školský  poriadok ŠI definuje práva a povinnosti ubytovaných žiakov. Cieľom školského poriadku je zabezpečenie zákonného chodu ŠI, uskutočnenie nerušeného priebehu výchovno-vzdelávacej práce, zorganizovania spoločenského internátneho života žiakov.

Tento školský  poriadok sa vzťahuje na každého žiaka počas pobytu v ŠI.

Na začiatku školského roka vychovávateľ oboznámi so školským poriadkom ŠI rodičov a žiakov vo svojej výchovnej skupine.

Práva ubytovaných žiakov
1. Žiak má právo v kľudných podmienkach sa pripravovať na vyučovanie, na plnenie školských povinností.

2. Žiak má právo na ochranu pred telesným, alebo duševným násilím, urážaním, zneužívaním, zanedbávaním, alebo nedbanlivým zaobchádzaním, trýznením.

3. Žiak má právo na svoju česť a povesť.

4. Žiak má právo na svoje súkromie v podmienkach ŠI, korešpondenciu.
5. Žiak má právo na slobodu myslenia, svedomia a slobodu náboženstva.

6. Žiak má právo na ochranu pred všetkými formami diskriminácie, alebo trestania, ktoré vyplývajú z postavenia, činnosti, vyjadrených názorov, alebo presvedčenia jeho rodičov, zákonných zástupcov, alebo členov rodiny.

7. Žiak má právo na slobodu prejavu, pričom sa jeho názorom – najmä tým, ktoré sa dotýkajú jeho osoby – musí venovať patričnú pozornosť. Pri tom však musia byť rešpektované práva, a povesť iných, a chránený verejný poriadok, verejné zdravie a morálka.

8. Disciplína v ŠI sa zabezpečuje zlučiteľným spôsobom s ľudskou dôstojnosťou žiakov. Telesné tresty sa vylučujú.

9. Žiak má právo na odpočinok a voľný čas.

10. Žiak má právo na ochranu pred narkotikami, drogami, alkoholom, psychotropnými látkami a fajčením.

11. Žiak má právo v stanovenom čase  využívať knižnicu, posilňovňu, počítačovú miestnosť v ŠI.

12. Ak žiak mladší ako 18 rokov je podozrivý zo spáchania trestného činu, je nutné okamžite a priamo informovať jeho rodičov alebo zákonných zástupcov.

13. Žiak má právo na to, aby sa všetci zamestnanci voči nemu správali slušne.

14. Žiak má právo s akoukoľvek otázkou, prosbou sa obrátiť na svojho vychovávateľa, resp. na zástupkyňu v ŠI.
Povinnosti ubytovaných žiakov
1. Žiak je povinný spĺňať svoje povinnosti voči škole – príprava na vyučovanie, písanie domácich úloh.

2. Žiak je povinný navštevovať záujmové krúžky, ktoré si sám vybral počas celého školského roka.

3. Žiak je povinný dodržiavať školský poriadok ŠI.
4. V zmysle čl. 32 Dohovoru o právach dieťaťa, sú žiaci povinní vykonávať úlohy súvisiace s udržiavaním svojho životného prostredia, udržiavať obývaciu izbu v čistote a poriadku, svoje osobné veci mať vždy v čistote a v poriadku.

5. Žiak pri nástupe do ŠI dostane od svojej izby kľúč, je povinný pri odchode z izby svoju izbu uzamknúť. 
6. Žiak pri výstupe z internátu si vybaví potrebné náležitosti spojené s ubytovaním (nedoplatky alebo preplatky na stravnom a na ubytovaní), izbu odovzdá v stave v akom ju prebral, spôsobené škody uhradí, kľúče od izby odovzdá svojmu vychovávateľovi.

7. Žiak, ktorý je v maturitnom ročníku musí sa z internátu vysťahovať najneskôr nasledujúci deň po vykonaní poslednej skúšky.

8. Žiak je povinný na vyzvanie vychovávateľa umožniť kontrolu čistoty a poriadku osobných vecí za prítomnosti žiaka v skrini, v písacom stole, v nočnom stolíku.
9. Žiaci nesmú donášať, používať, prechovávať pre seba, alebo iného obstarávať drogy, výbušniny, zbrane, psychotropné látky, alkohol, jedy a to tak v ŠI, ako aj mimo ŠI. Nedodržiavanie tohto ustanovenia je považované za hrubé porušenie vnútorného poriadku. Prechovávanie drog a psychotropných látok, ich obstarávanie a užívanie má charakter trestného činu podľa §171 Trestného poriadku. Žiaci nesmú doniesť do ŠI a prechovávať v ŠI zvieratá.
10. Žiak nesmie prísť do ŠI pod vplyvom alkoholu a psychotropných látok.

11. Žiaci vo vzájomnom vzťahu nesmú využívať vydieranie a útlak (tzv. šikana). Takéto konanie napĺňa skutkové podstaty trestných činov, a má za následok vylúčenia z ŠI.

12. Žiaci musia dodržiavať čas vychádzok, resp. čas návratu z rôznych podujatí, návštev a pod. Pobyt inde, ako je vyznačený v študentskom preukaze je vážne porušenie vnútorného poriadku, a má za následok odňatie vychádzok na dobu určitú.

13. Žiaci sa musia medzi sebou slušne správať (pozdraviť sa, nepoužívať vulgárne slová), takisto voči zamestnancom a starším.

14. Žiaci nesmú uvádzať do obehu, robiť verejne prístupnými, vyrábať, alebo dovážať písomné pornografické diela, nosiče zvuku, alebo obrazu, zobrazenie, alebo iné predmety ohrozujúce mravnosť, v ktorých sa prejavuje neúcta k človeku a násilie.

15. Žiaci nesmú propagovať rasizmus a dopustiť sa rasovej diskriminácie.
16. Žiak, resp. jeho zákonný zástupca je povinný uhradiť škodu, ktorú žiak spôsobil v ŠI, resp. dať do pôvodného stavu.
17. V budove ŠI, a v okolí ŠI je prísne zakázané fajčiť ( zákon NR SR č. 465/2005 Z.z. ).
18. Žiakom ŠI je prísne zakázané predávať, užívať, prechovávať a distribuovať nikotínové vrecúška ( tzv. „žuvací tabak“). (Zákon č. 377/2004 Z. z. a novela zákona č. 89/2013 Z. z.)

19. Žiak je povinný osvojiť si a dodržiavať zásady bezpečnosti a ochrany zdravia, ktorými ho oboznámi vychovávateľ na začiatku školského roka. Žiak osvojenie si týchto zásad potvrdí svojim podpisom.

20. Žiaci nesmú hrať hazardné hry.
Všeobecné pravidlá
1. Žiak, resp. jeho zákonný zástupca je povinný uhradiť poplatok za ubytovanie dva mesiace dopredu, a to do 20. dňa predchádzajúceho mesiaca. V prípade opakujúcich sa nedoplatkov žiak môže byť vylúčený z ŠI. Nedoplatky sa budú vymáhať súdnou cestou.
2. Žiak, resp. jeho zákonný zástupca je povinný uhradiť poplatok za stravovanie najneskôr do piateho  dňa v mesiaci. V prípade, že poplatok za stravu nepríde na účet ŠI do konca mesiaca, žiak môže byť z ŠI vylúčený. 

3. Vyhlásiť sa zo stravy môžu 24 hodín vopred. Vyhlasovanie sa robí  u skupinového vychovávateľa. 
4. Ak žiak ochorie doma, alebo sa stane iná mimoriadna udalosť, pre ktorú sa nemôže vrátiť do ŠI, musí žiak, resp. jeho zákonný zástupca túto skutočnosť oznámiť do ŠI a žiaka odhlásiť zo stravovania, v opačnom prípade nebude vyhlásený zo stravy.

5. Žiaci sa zapájajú do estetizácie  životného prostredia okolia ŠI a v ŠI.

6. Žiakom sa neodporúča doniesť do ŠI cenné veci. V prípade ich straty alebo odcudzenia ŠI neberie na seba zodpovednosť. 
7. Žiak na konci týždňa – v piatok - je povinný odcestovať domov, ŠI musí opustiť najneskôr do 15.00 h. Počas soboty a nedele nie je umožnené žiakom ostávať na ŠI z bezpečnostných dôvodov.

8. Žiak je povinný na konci školského roka (posledný deň) sa vysťahovať zo svojej izby a opustiť ŠI najneskôr do 14.00 h. 
9. Dievčatá a chlapci sa nemôžu navzájom navštevovať na izbách.

10. Potraviny podliehajúce skaze je žiak povinný uskladniť v chladničke, variť, jesť a riady umývať smie len v kuchynke. Používanie elektrickej dvojplatničky je povolené iba v kuchynke. Žiak môže používať vo svojej izbe sušič na vlasy, kulmu, holiaci strojček  
      ( spotrebiče do 500W ). Platí prísny zákaz donášania a používania reproduktorov v ŠI.
11. Žiaci nesmú používať výťah.

12. Žiaci nesmú vynášať z jedálne príbory, taniere, poháre atď.

13. V prípade ubytovania turistických skupín počas soboty a nedele žiak je povinný svoje veci uzamknúť do skrine, izbu upratať podľa pokynov vychovávateľa.

14. Ak žiak ochorie v ŠI, do 7.00 h to ohlási službukonajúcemu vychovávateľovi, následne ak jeho zdravotný stav dovolí, odcestuje domov, alebo pricestuje preňho jeho zákonný zástupca. Žiak počas choroby sa zdržiava doma. 

15. Ak žiak pravidelne užíva lieky, resp. je alergický na nejaké lieky, alebo má zvláštnu pozornosť vyžadujúcu chorobu rodič to musí ohlásiť vychovávateľovi.
16. Žiak v každom prípade konzultuje so svojím vychovávateľom:

▪ ak z vážnych dôvodov, alebo na písomné alebo telefonické požiadanie 
  rodiča potrebuje sa vzdialiť z ŠI,
▪ ak potrebuje ostať po vyučovaní v škole kvôli krúžkovej činnosti,
▪ ak po 22.00 h sa potrebuje ešte učiť, resp. chce pozerať TV..

17. Žiak si dohodne vychádzku so svojím vychovávateľom, vychovávateľ zapíše miesto vychádzky a čas príchodu z nej do žiackeho preukazu. Následne žiak preukaz nechá na vrátnici.

18. Ak neplnoletý/á  žiak/čka  (do 18 rokov) sa nevráti  z vychádzky v dohodnutom a zapísanom čase v žiackom preukaze z rôznych dôvodov (meškanie MHD, vynechanie spoja MHD, a pod.) je povinný zavolať svojmu vychovávateľovi/ke, oznámiť meškanie a dohodnúť iný čas príchodu. V prípade, že neplnoletý/á  žiak/čka neoznámi dôvod meškania z vychádzky  vychovávateľ/ka (nočný vychovávateľ/ka) oznámi neprítomnosť žiaka/čky rodičom a následne upovedomí políciu o nezvestnosti žiaka/čky. Ak ide o plnoletého žiaka/čky  (nad 18 rokov) tiež platí povinnosť hlásiť dôvod  meškania z vychádzky vychovávateľovi/ke. V prípade, že plnoletý/á  žiak/čka neoznámi dôvod meškania z vychádzky vychovávateľ/ka (nočný vychovávateľ/ka) oznámi  nezvestnosť žiaka/čky polícii.
19. Žiak môže prijímať návštevy iba vo vestibule budovy, po dohode s vychovávateľom aj v spoločenskej miestnosti (ak sa chce učiť). Príchod a odchod návštev sa musí nahlásiť na vrátnici. Rodičia a súrodenci žiaka sa môžu zdržiavať aj na izbe.

20. Žiak šetrí zariadenie ŠI, elektrickú energiu, vodu, atď.

Režim dňa v ŠI
6.00 – 8.00      Budíček, ranná hygiena, raňajky, odchod do školy (podľa rozvrhu žiaka)


Do      17.00
návrat do ŠI z vyučovania 
17.00 – 18.00
Odpočinok, kľud na izbe, štúdium    



18.00 – 19.00
Večera
19.00 – 20.15  Štúdium, individuálne    osobné voľno, výchovno – vzdelávacia
20.00 – 21.30
Krúžková činnosť, osobné voľno



21.30 – 22.00
Príprava na nočný odpočinok 


22.00 – 6.00
Nočný odpočinok
▪ vychádzky pre žiakov 1. ročníka sú celý rok do 20.00 h

▪ individuálne vychádzky pre žiakov mladších ako 16 rokov:

▪ v lete do 20.30 h (od 1. apríla do 31. októbra)
v zime do 20.00 h (od 1. novembra do 31. marca)
▪ individuálne vychádzky pre žiakov starších ako 16 rokov:

v lete do 21.00 h (od 1. apríla do 31. októbra)
v zime do 20.30 h (od 1. novembra do 31. marca)
▪ vychádzky pre stredoškolských žiakov nad 18 rokov do 21.45

▪   pre žiakov nadstavbového štúdia a  VOŠ do 22.30 h

▪ žiak je povinný sa zúčastniť na rôznych akciách, podujatiach v ŠI, aj v rámci svojej skupiny

▪ účasť na podujatiach organizovaných  ŠI je povinná. Na ostatných akciách   

  účasť žiakov je dobrovoľná (návšteva výstav, divadla, múzea, atď.).
▪ v prípade, že žiak sa chce zúčastniť na akcii organizovanej školou, ktorú navštevuje (alebo 
 inou organizáciou) dlhšie, než je stanovený čas vychádzok v ŠI, predloží potvrdenie od  

 riaditeľa školy (resp. od riaditeľa organizácie), že sa zúčastní   na  organizovanej akcii, na   

 potvrdení sa uvedie čas skončenia akcie a čas návratu žiaka na ŠI. ŠI nezabezpečuje dozor  

 nad žiakmi na školských akciách, ani na iných akciách  uskutočnených mimo priestorov ŠI.

Výchovné opatrenia
   Pri udeľovaní výchovných opatrení postupujeme podľa Metodického usmernenia č. 12/2010-R, zo 4. júna 2010 o uložení opatrení vo výchove žiakom v školských internátoch.

   Opatrenie vo výchove, ktoré možno žiakovi uložiť, je:

1. pochvala,

2. iné ocenenie,
3. napomenutie,

4. pokarhanie,

5. podmienečné vylúčenie,

6. vylúčenie.
Vychovávateľ alebo zástupca riaditeľa školského internátu môže uložiť opatrenie vo výchove podľa bodu 1. až 4. Riaditeľ školského internátu môže uložiť všetky opatrenia vo výchove podľa bodu 1. až  6.

Výchovné opatrenia sa žiakovi udeľujú na návrh vychovávateľa a po prerokovaní s vychovávateľom, resp. po prerokovaní v pedagogickej rade.
O uložení podmienečného vylúčenia alebo vylúčenia zo školského internátu rozhoduje riaditeľ školského internátu po prerokovaní v pedagogickej  rade školského internátu. 

Za vzorné správanie, za vzorné plnenie povinností, za statočný čin, za významný prejav aktivity môže sa žiakovi udeliť:
▪ pochvala vychovávateľa

▪ pochvala vychovávateľa pred výchovnou skupinou

▪ pochvala zástupkyne riaditeľky ŠI

▪ písomné pochvaly adresované rodičom žiakov

▪ vecné odmeny
Ak sa žiak previní voči školskému poriadku ŠI môžu sa mu podľa previnenia uložiť niektoré z týchto opatrení:

1. napomenutie skupinovým vychovávateľom:

  ▪ za ústnu sťažnosť vychovávateľov a ostatných pracovníkov prednesených na 
     pedagogickej rade:
  ▪ za neslušné správanie

  ▪ za neplnenie si povinnosti pri udržiavaní poriadku a čistoty na izbe

  ▪ za oneskorený príchod z vychádzky
2. pokarhanie skupinovým vychovávateľom:
  ▪ za opakovanú ústnu sťažnosť vychovávateľov a ostatných pracovníkov prednesených
     na pedagogickej rade:
  ▪ za opakované neslušné správanie

  ▪ za opakované neplnenie si povinnosti pri udržiavaní poriadku a čistoty na izbe
  ▪ za opakované oneskorený príchod z vychádzky
  ▪ za rušenie nočného kľudu, za opustenie svojej izby po 22.00 h

3. pokarhanie zástupkyňou riaditeľky ŠI:
           ▪ za podvádzanie

           ▪ za nepovolený odchod z internátu

           ▪ za fajčenie v priestoroch  a v okolí ŠI

            ▪ za opakujúce sa hrubé správanie

            ▪ za úmyselné poškodzovanie internátneho majetku

            ▪ za opakované rušenie nočného kľudu, za opakované opustenie svojej izby po 22.00 h

4. podmienečné vylúčenie alebo vylúčenie z ŠI:

       Podmienečné vylúčenie alebo vylúčenie možno žiakovi uložiť za závažné alebo opakované porušenia školského poriadku školského internátu, morálnych noriem, zásad spolunažívania a činností, ktoré narúšajú spolunažívanie vo výchovnej skupine alebo v internáte, ako :
▪ za prinášanie vecí ohrozujúcich zdravie a život žiakov a vychovávateľov do internátu 

    alebo na internátne podujatia
          ▪ za prechovávanie a používanie alkoholických nápojov, drog a iných návykových

             látok v priestoroch ŠI a na podujatiach organizovaných školou alebo ŠI, resp. za  

             príchod na ŠI pod vplyvom návykových látok

  ▪ za krádež

  ▪ za úmyselné ublíženie na zdraví

  ▪ za šikanovanie a vydieranie

  ▪ za vandalizmus

  ▪ za prejavy rasovej neznášanlivosti 

  ▪ za porušenie predpisov BOZP

  ▪ za opakovaný, nepovolený odchod z internátu

 ▪ za opakované, sústavné opustenie svojej izby napriek predchádzajúcim   

     napomenutiam, resp. poschodia po 22.00 h

  ▪ za zvlášť hrubé alebo opakujúce sa nevhodné správanie voči pracovníkom, 

    spolužiakom a ostatným zamestnancom ŠI.
  Za mimoriadne závažné porušenia školského poriadku, ľudských práv a základných slobôd alebo za konanie, ktoré napĺňa znaky trestného činu, možno žiakovi uložiť vylúčenie aj bez predchádzajúceho podmienečného vylúčenia.

   Súčasťou rozhodnutia o uložení podmienečného vylúčenia je aj určenie skúšobnej lehoty. Ak sa podmienečne vylúčený žiak počas skúšobnej lehoty nedopustí konania, za ktoré mu možno uložiť napomenutie alebo pokarhanie, po uplynutí skúšobnej lehoty sa od vylúčenia upustí. Ak sa žiak počas skúšobnej lehoty takého konania dopustí, bude zo školského internátu vylúčený. Písomné rozhodnutie o podmienečnom vylúčení a písomné rozhodnutie o vylúčení žiaka sa doručí zákonnému zástupcovi žiaka alebo plnoletému žiakovi.
Žiakovi možno súčasne uložiť len jedno opatrenie vo výchove.
Iné ocenenie a pokarhanie sa oznamuje  písomne, pričom ak ide o neplnoletého žiaka, o uložení tohto opatrenia vo výchove sa písomne upovedomí aj jeho zákonný zástupca.

Opatrenie vo výchove sa zaznamenáva do osobného spisu žiaka.
Tento školský  poriadok nadobúda účinnosť 03.09.2023
Vypracovala: Ing. Alžbeta Puzderová, zást. riaditeľa
